Бейтыгъуэн Исмэхьил щIэныгъэлI ныбжьыщIэ нэхъыфIу къалъытащ
Хъыбар гуапэ
 «2020 гъэм и щIэныгъэлI ныбжьыщIэ нэхъыфI» дунейпсо проектым япэ нагъыщэ зиIэ и дипломымрэ «2020 гъэм и щIэныгъэлI ныбжьыщIэ нэхъ пажэ» бгъэхэIу дамыгъэмрэ иджыблагъэ къыхуагъэфэщащ Къэбэрдей-Балъкъэр къэрал мэкъумэш университетым и агрономие факультетым и студент Бейтыгъуэн Исмэхьил.
Къэрал Щхьэхуитхэм я Зэныбжьэгъугъэм хыхьэ къэралхэм я щIэныгъэ-егъэджэныгъэ IуэхущIапIэхэм я деж пщIэшхуэ щызиIэ зэпеуэщ ди хэкуэгъу щIалэр къызыхэжаныкIар.
«СНГ-м щыщ щIэныгъэлI ныбжьыщIэ нэхъыфI» проектым бжьыпэр щаубыдащ дунейпсо, лъэпкъ, щIыналъэ олимпиадэхэм, зэпеуэхэм, конференцхэмрэ проектхэмрэ япэ увыпIэр къыщызыхьахэм, лъэпкъ командэ къыхэхахэм хэтхэм; Олимп Джэгухэм щытекIуахэмрэ абыхэм я дыжьын, домбеякъ медалхэр зыхуагъэфэщахэм, дунейпсо, спорт зэхьэзэхуэ зэмылIэужьыгъуэхэм къыхэжаныкIахэм, щIалэгъуалэ зэщIэхъееныгъэхэм я пашэхэм.
Бейтыгъуэн Исмэхьил Урысейм и Журналистхэми ТхакIуэхэми я зэгухьэныгъэхэм, «Урысей зэкъуэт» Урысейпсо политикэ партым, УФ-м и Федеральнэ Зэхуэсым и Къэрал Думэм къегъэщIылIа щIалэгъуалэ палатэм хъыбарегъащIэ политикэмрэ СМИ-м ядэлэжьэнымкIэ и эксперт советым хэтщ.
КIУРАШЫН Заремэ, Къэбэрдей-Балъкъэр къэрал мэкъумэш университетым и пресс-IуэхущIапIэм и унафэщI.
